བཀྲིས་སྣ་ནག་མ་དང་ལྷན་ཅིག་ཏུ།།ཞེས་པ་ལྟར།དད་པ་དང་རྨོངས་དད་གཉིས་དཔུང་པ་མཉམ་གཤིབས་རེད།མོ་རྩིས་ལ་མིག་འབྲས་ལྟར་བརྩི་བར་སྣང་།སྐབས་འདིར་དཔེ་མཚོན་སྐྱི་གཡའ་བ་ཞིག་དྲན་འོངས་པ་ནི།ཐེངས་ཤིགཨ་ཕ་ཞིག་གིས།རང་བུ་སློབ་ཆུང་བ་གཅིག་དགུན་ཁའི་གུང་གསེང་དང་བསྟུན་ཏེ་དགོན་པར་ཆོས་སྐྱོར་སྦྱང་དུ་བསྐྱལ།དེའི་རྗེས་རང་ཉིད་ཡུམ་བུར་དོལ་པོ་བས་རྒྱལ་ས་ཀཱ་ཐ་མན་ཌཱུར་འབོད་མིང་ཐེགས།ཉིན་གཅིག་སྟབས་མ་ལེགས་པར་བུ་ཆུང་གད་གཡང་ལ་འགྲིལ་ཏེ་ལག་པ་ཆགཨ་མས་ཛ་དྲག་གིས་ཁ་པར་བཏང་བ་ལྟར།ཡུམ་བུ་ན་ཡོད་པའི་ཨ་ཕ་ལགས་མཆོད་རྟེན་བྱ་རུང་ཁ་ཤོར་གྱི་མོ་ལ་སྐད་གྲགས་ཆོད་པའི་བོད་བླ་ཆེ་གེ་མོའི་སྐུ་མདུན་དུ་བཅར་ནས་ཛ་དྲག་མི་དྲག་དང་སྨན་ཁང་དུ་བླང་འགབ་མི་འགབ་བརྟགས།བླ་མས་མོ་བསྐོར་རྗེས་ཅང་མི་སྐྱོན་པར་གསུངས།དེར་བརྟེན་ཉིན་ཤས་ཨུ་ཚུགས་ངང་བསྡད་པའི་རིང་ཕྲུ་གུའི་ན་ཟུག་མཐུ་རུ་ཕྱིན།མཐའ་མར་བལ་སྒོར་འབུམ་བཅུ་ཕྲག་ལྷག་གིས་ཐད་འཕུར་གནམ་གྲུ་གླས་ཏེ་རྒྱལ་སའི་སྨན་ཁང་དུ་མྱུར་སྐྱོབ་བྱས།འོན་ཀྱང་དེ་དུས་སུ་སྨན་པ་ན་རེ།དུས་ཡུན་ཧ་ཅང་འགྱངས་དྲགས་པས།ལག་ངར་གྱི་རྒྱུས་ཤ་རྣམས་རུལ་བར་གྱུར་ཟིན།ད་ནི་གཅད་རྒྱུ་ལས་བཅོས་ཐབས་མེད་དོ་ཟེར།སློབ་དགེ་ཚོའི་བསྔགས་བརྗོད་ཀྱི་མེ་ཏོག་གཏོར་ཡུལ་བློ་རིག་པ་འགྲན་ཟླ་བྲལ་བའི་བུ་ཆུང་ལྷ་རིགས་འདྲ་བ་དེ་ད་ལྟ་ལག་ལྡུམ་དུ་ཡོད།གེ་སར་གྱི་སྒྲུང་ན།ལྷ་བ་མོ་བ་རྩིས་པ་གསུམ།།འཇིག་རྟེན་ཁམས་ཀྱི་རྫུན་རྐྱལ་ཡིན།ཟེར་པ་ལྟར།རྫུན་རྐྱལ་དང་གཅིགདད་པའི་རྗེས་འབྲང་དང་གཉིས།ལས་ངན་དང་གསུམ་ཚོགས་ན།མཇུག་འབྲས་ནི་འདི་འདྲ་རེ་ལས་ཅི་འོང་།དེ་གར་ལྷ་རྗེ་དག་གིས་སྲོལ་རྒྱུན་གྱི་ལམ་ནས་བཤའ་བཅོས་བྱས་པའི་ལག་ལྡུམ་དང་རྐང་ལྡུམ་ཡང་མཐོང་ཐོས་སུ་ཡོད།དེང་རབས་ཀྱི་སྨན་ཁང་ནི།བི་ཇེ་ཟེར་བའི་ལུང་མཐིལ་གྱི་གྲོང་ཚོ་ཞིག་ཏུ་ནུབ་གླིང་པས་སྦྱིན་བདག་བགྱིས་ཏེ་བརྒྱབས་པ་གཅིག་རང་ཙམ་ཞིག་ཡོད་མོད།དེ་ཡང་ཆ་མི་ཚང་ལ།འགྲིམ་འགྲུལ་ཡང་ལ་མཐོན་པོ་དང་རི་ངོགས་གཟར་མོ་དག་བརྒྱུད་དགོས་པས་ནད་པ་ལྗིད་མོ་རྣམས་སླེབས་ཐབས་བྲལ།རྒན་གཞོན་ཅི་རིགས་པའི་ནད་པ་མང་པོ་ལུས་པོ་སྟན་ལ་འབྱར་ཞིང་།ཤ་སྐམ་ཁྲག་བྲི་ངང་དུ་ག་ལེར་ལྔ་ལམ་སྙེག་པ་མཐོང་དུས།དེང་རབས་ཚན་རྩལ་གྱི་བཀའ་དྲིན་ཡང་ཡིད་ལ་མི་འཁོར་བའི་རང་དབང་མེད།